《题绣川驿揖秀亭次张明府韵》
宋代·喻良能

一色苍波百顷烟，直楣横槛覆华椽。
从来好景无今日，何限清诗似昔贤。
把盏有山来酒面，凭栏无路到愁边。
我来政值雨新足，芳草芊芊绿满川。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。